Christian Juhl (EL), 2012-01-20:
Tak til ministeren for redegørelsen.
Vi lever i en uretfærdig verden, og vi er et lille land.
Vi kan ikke styre den her verden, hvor gerne end hr. Søren Espersen ville, men vi kan have stor indflydelse, hvis vi handler klogt.
Redegørelsen giver anledning til at erindre om, at Danmark på tværs af partierne i årtier efter anden verdenskrig har brugt den bløde udenrigspolitik, hvor udviklingssamarbejde, handel og kendskab var vores bedste bud på en bedre verden.
Dengang havde Danmark et forsvar og ikke et militær.
Efter Enhedslistens mening skal vi tilbage til den bløde sikkerhedspolitik, hvor udviklingssamarbejde, freds- og konfliktindsats er det, vi byder på.
Førhen sendte vi tusinder af unge mennesker ud i verden, bevæbnet med et åbent sind og lysten til at møde andre kulturer og træne i Mellemfolkeligt Samvirke og hjælpe i den tredje verden.
Det skabte respekt om Danmark, venskaber hen over grænser og en ufattelig masse handelsmuligheder, og de unge var efterspurgt af erhvervslivet, når de bagefter kom hjem.
Vi sender stadig tusinder af unge ud i verden hvert år, men nu bor de i skarpt bevogtede lejre og er bevæbnet med topmoderne våben og er trænet i krig.
Mange af dem kommer hjem med alvorlige ar på sjælen og på kroppen, og nogle af dem kommer endda ikke engang hjem i live, ikke fordi de ikke er dygtige eller ikke er modige, for det er de – stor respekt for deres indsats – men fordi de af uforstandige politikere sendes ud på umulige opgaver.
Enhedslisten stemte for at sætte ind over for Gaddafis angreb på civile.
Men missionen udviklede sig hurtigt til at handle om noget helt andet end beskyttelse af civile, og Enhedslisten var derfor nødt til igen at trække støtten til missionen tilbage.
Demokrati og forandring skabes ikke ved militær magt, og det var ikke den militære nedkæmpelse af Gaddafis styrker, der var grundlaget for FN's mandat, men derimod beskyttelse af civile og fredsaftaler og forhandlinger.
FN er blevet diskuteret.
FN's rolle skal styrkes.
Vi skal have et nyt Sikkerhedsråd, som ikke har lande som permanente medlemmer, eller som i hvert fald har en opbygning, der afspejler verden, som den er i 2012, og ikke som den var i 1945, og som har en stærkere regional indsats.
I Enhedslisten vil vi meget gerne have, at Danmark helt dropper NATO og i stedet bruger kræfterne i FN i forbindelse med de internationale konflikter.
Bush og hans allieredes politik i Irak mislykkedes, hvor landet selvfølgelig – og heldigvis – blev efterladt uden Saddam Hussein, men hvor det også blev efterladt uden demokrati.
De, der i Irak blev inspireret af oprøret på Tahrirpladsen, blev brutalt slået ned; der var ikke noget forår i Irak.
NATO-alliancen kommer ikke til at vinde den krig, faktisk er det i forhold til sikkerheden i Afghanistan år for år blevet værre og værre.
Mange civile afghanere bliver dræbt i krigen, og mange unge danskere har mistet livet.
Det bedste, vi kan gøre, er at trække vores soldater hjem, hellere i dag end i morgen, og i stedet for optrappe udviklingsindsatsen.
Vi skal have mere styr på de internationale våbentransporter, især når det sker på danske skibe.
Ingen har overblik over, hvad danske skibe sejler med, og jeg synes, vi må følge Tysklands og Belgiens eksempel, så der altid ligger en forhåndsgodkendelse, før et dansk skib sejler med våben eller ammunition.
Det er pinligt, at danske skibe med jævne mellemrum tages i ulovlige transporter og bliver afsløret, dødens sømænd – eller rettere dødens rederier – er lige så uacceptable som dødens købmænd, der handler med våbnene.
Der har vi da trods alt en meget, meget skarp lovgivning i Danmark, så man skal have en godkendelse, før man producerer våbnene, og det vil vi også gerne have at man har, når man skal transportere våbnene.
Endelig vil jeg sige, at vi i modsætning til det, man kan fornemme på rapporten, er meget glade for Danmarks forsvarsforbehold og gerne vil beholde det.
Det er fint, at vi kan deltage i civile opgaver, men vi skal ikke blandes sammen med EU i militære aktioner.
Nedrustningen står, som hr. Holger K. Nielsen var inde på, i stampe.
Jeg er enig med hr. Holger K. Nielsen i, at vi tidligere har spillet en stor rolle i nedrustningen, og det skal vi gøre igen.
Så derfor er min opfordring til regeringen, at vi opruster, nemlig at vi opruster med mere blød sikkerhedspolitik, med mere freds- og konfliktløsning, med mere udviklingssamarbejde og med mere nedrustning.